
Inšpektorat RS za varstvo pred naravnimi in drugimi nesrečami Izpostava Celje, Maistrova 5, Celje, izdaja na podlagi prvega odstavka 18. in 32. člena Zakona o inšpekcijskem nadzoru (Ur. l. RS, št. 43/07 – UPB1 in 40/14) ter 50. in 54. člena Zakona o varstvu pred požarom (Ur. l. RS, št. 3/07 – UPB1 s spremembami in dopolnitvami) po uradni dolžnosti v zadevi varstva pred požarom zavezancu A.B. naslednjo


O D L O Č B O


1. Zavezanec A.B. (v nadaljevanju: zavezanec) mora za gostinski lokal XY, Ulica Petra Klepca 5, Celje odpraviti naslednje pomanjkljivosti s področja varstva pred požarom:


a) Za izdelavo požarnega reda, požarnega načrta in načrta evakuacije, za izvajanje usposabljanja za varstvo pred požarom ter za izvajanje drugih ukrepov varstva pred požarom, izdati pooblastilo na podlagi 11. člena Pravilnika o usposabljanju in pooblastilih za izvajanje ukrepov varstva pred požarom (Uradni list RS, št. 32/11).
b) Skupen požarni red dopolniti z navedbo najemnikov objekta ter za zavezanca A.B. določiti organizacijo varstva pred požarom, preventivne in aktivne ukrepe varstva pred požarom, način in kontrolo izvajanja teh ukrepov, potrebno število oseb za začetno gašenje in izvajanje evakuacije.
c) Izpolniti evidenčne liste o usposabljanju zaposlenih za varstvo pred požarom, o seznanjenosti zaposlenih s požarnim redom, o usposabljanju odgovornih oseb za začetno gašenje in izvajanje evakuacije, o vzdrževanju naprav in sredstev in drugih ukrepov varstva pred požarom, kontrolne liste.
d) Izdelati navodila za posameznike, ki v objektu občasno opravljajo storitvene ali druge dejavnosti, s katerimi lahko povzročijo požar.
e) V načrtu evakuacije označiti točko nahajanja.
f) Izdelati program usposabljanja za varstvo pred požarom.

2. Rok za odpravo pomanjkljivosti je 01.07.2025.

3. O odpravi pomanjkljivosti mora zavezanec takoj po pretečenih rokih za odpravo pomanjkljivosti pisno obvestiti Inšpektorat RS za varstvo pred naravnimi in drugimi nesrečami, Izpostava Celje.

4. Pritožba zoper to odločbo ne zadrži njene izvršitve.

5. [bookmark: _Hlk243915527]Posebni stroški v tem postopku niso nastali.


[bookmark: O_b_r_a_z_l_o_ž_i_t_e_v]O b r a z l o ž i t e v

Dne 18.11.2024 je bil opravljen inšpekcijski nadzor pri zavezancu AB. Za v zapisniku ugotovljene pomanjkljivosti (št. 0611-123/2024-1 z dne 18.11.2024) je bil zavezancu na podlagi 33. člena Zakona o inšpekcijskem nadzoru (Ur. l. RS, št. 43/07 in 40/14) določen rok za odpravo teh pomanjkljivosti.

Ob kontrolnem inšpekcijskem nadzoru dne 23.02.2025 (zapisnik št. 0611-123/2024-2 z dne 2302.2025) je bilo ugotovljeno, da zavezanec za gostinski lokal XY ni pooblastil ustrezno usposobljene pravne osebe ali samostojnega podjetnika posameznika za izdelavo požarnega reda, požarnega načrta in načrta evakuacije, za izvajanje usposabljanja za varstvo pred požarom ter za izvajanje drugih ukrepov varstva pred požarom, kar je v nasprotju s četrtim odstavkom 11. člena Pravilnika o usposabljanju in pooblastilih za izvajanje ukrepov varstva pred požarom (Ur. l. RS, št. 32/11), ki določa, da lastnik ali uporabnik objekta izda pooblastilo za izvajanje vseh ali določenih ukrepov varstva pred požarom.

Požarni red je izdelan kot skupen požarni red za celoten poslovno trgovski objekt Kmetijske zadruge CD, Ulica Petra Klepca 5, Celje iz njega ni razvidno, kdo so najemniki, iz njega niso razvidne posebnosti gostinskega lokala XY (katera sredstva za VPP in ukrepi VPP so v njem, kdo opravlja preglede teh naprav, kdo so osebe za začetno gašenje in izvajanje evakuacije in njihovo število..), kar je v nasprotju s tretjim odstavkom 3. člena Pravilnika o požarnem redu (Ur. l. RS, št. 52/07, 34/11 in 101/11), ki določa, da mora biti vsebina požarnega reda smiselno prilagojena posebnostim posameznega objekta ali njegovega dela.

Evidenčni listi o usposabljanju zaposlenih za varstvo pred požarom, o seznanjenosti zaposlenih s požarnim redom, o usposabljanju odgovornih oseb za začetno gašenje in izvajanje evakuacije, o vzdrževanju naprav in sredstev in drugih ukrepov varstva pred požarom ter kontrolni listi niso izpolnjeni, kar je v nasprotju z drugim odstavkom 32. člena Zakona o varstvu pred požarom (Ur. l. RS, št. 3/07 – UPB1 s spremembami in dopolnitvami), ki določa, da morajo pravne osebe voditi evidence o usposobljenosti zaposlenih za varstvo pred požarom in evidence o opremi, napravah in drugih sredstvih za varstvo pred požarom, ki so v prostorih, ki jih uporabljajo.

Izdelana so navodila za obiskovalce, niso pa izdelana navodila za posameznike, ki v objektu občasno opravljajo storitvene ali druge dejavnosti, s katerimi lahko povzročijo požar, kar je v nasprotju s prvim in drugim odstavkom 7. člena Pravilnika o požarnem redu, ki določata, da morajo biti navodila izdelana in prilagojena posameznim ciljnim skupinam.

V načrtu evakuacije ni določena točka nahajanja, kar je v nasprotju s prvim odstavkom 10. člena Pravilnika o požarnem redu, ki določa, da mora biti v načrtu evakuacije vrisan položaj posameznega prostora.

Program usposabljanja zaposlenih za varstvo pred požarom ni izdelan, kar je v nasprotju z drugim in tretjim odstavkom 2. člena Pravilnika o usposabljanju in pooblastilih za izvajanje ukrepov varstva pred požarom, ki določata, da se usposabljanje zaposlenih izvaja po programu, ki ga potrdi delodajalec.

Rok za odpravo teh pomanjkljivosti je 01.07.2025.

V skladu z določili 29. člena ZIN mora zavezanec takoj po preteku roka obvestiti Inšpektorat RS
za varstvo pred naravnimi in drugimi nesrečami, Izpostava Celje o odpravi pomanjkljivosti.

Iz zapisnika o inšpekcijskem nadzoru z dne 18.11.20124 in dne 23.2.2025 je razviden obseg inšpekcijskega nadzora.

V skladu z določili 30. člena ZIN pritožba na odločbo ne zadrži njene izvršitve.

[bookmark: _Hlk243915976]Skladno s 118. členom Zakona o splošnem upravnem postopku (Ur. l. RS, 24/06 – UPB2 s spremembami in dopolnitvami)  posebni stroški v tem postopku niso nastali. 

Odločba je izdana po uradni dolžnosti in je v skladu z določili 22. člena Zakona o upravnih taksah
(Ur. l. RS, št. 106/10-UPB 5) oproščena plačila takse.
Pouk o pravnem sredstvu: Zoper to odločbo je dopustna pritožba v roku 15 dni po prejemu te odločbe ministru za obrambo, Vojkova cesta 55, Ljubljana. Pritožba se vloži ali da ustno na zapisnik neposredno pri organu, ki je odločbo izdal.

Za pritožbo je potrebno plačati upravno takso v višini 18,12 EUR na transakcijski račun (IBAN) št. 01100-8450051146, referenca: 11 19135 7111002-00002012, prejemnik: MORS, Inšpektorat RS za varstvo pred naravnimi in drugimi nesrečami, Vojkova cesta 61, 1000 Ljubljana, koda namena: GOVT, namen plačila: plačilo upravne takse. Dokazilo o plačilu upravne takse je potrebno dostaviti na Inšpektorat RS za varstvo pred naravnimi in drugimi nesrečami, Izpostava Celje.

